จ่อไฟเขียวมอเตอร์เวย์ 3 สาย รถไฟฟ้าเหลือง-ชมพูประมูลก่อสร้างปี 59
นายอาคม เติมพิทยาไพสิฐ รมช.คมนาคม เปิดเผยว่า ในการประชุมคณะรัฐมนตรี (ครม.) วันนี้ (14 ก.ค.) จะเสนอขออนุมัติดำเนินโครงการทางหลวงพิเศษระหว่างเมือง (มอเตอร์เวย์) 3 เส้นทาง คือ สายบางปะอิน-นครราชสีมา ระยะทาง 196 กิโลเมตร (กม.) วงเงิน 84,600 ล้านบาท, สายบางใหญ่-กาญจนบุรี 96 กม. 55,620 ล้านบาท ซึ่ง 2 โครงการนี้จะใช้เงินกู้ในประเทศ ส่วนสายพัทยา-มาบตาพุด 32 กม. วงเงิน 20,200 ล้านบาท ใช้เงินทุนจากค่าธรรมเนียมผ่านทาง หาก ครม.เห็นชอบ สามารถประกวดราคาหาผู้รับจ้างก่อสร้างได้ โดยพัทยา-มาบตาพุด จะเปิดประมูลทันที ส่วนอีก 2 เส้นทางคาดจะใช้เวลาดำเนินการ 3 เดือน เพื่อประเมินราคากลางและแบ่งตอนย่อยของแต่ละโครงการจากนั้นจึงจะประกาศประกวดราคา ทั้งนี้ ตั้งเป้าทั้ง 3 เส้นทาง จะก่อสร้างไม่เกิน 2 ปีครึ่งนับจากวันลงนามในสัญญา,ด้าน พล.อ.อ.ประจิน จั่นตอง รมว.คมนาคม กล่าวภายหลังการประชุมติดตามความคืบหน้าโครงการก่อสร้างรถไฟฟ้าสายสีเหลือง ช่วงลาดพร้าว-สำโรง 29.10 กม. และสายสีชมพู ช่วงแคราย-มีนบุรี 34.50 กม.ว่า ที่ประชุมเห็นชอบตามมติคณะกรรมการการรถไฟฟ้าขนส่งมวลชนแห่งประเทศไทย (บอร์ด รฟม.) ให้ปรับรูปแบบการลงทุนเป็นแบบพีพีพี เน็ต คอสต์ โดยรัฐจะรับภาระค่าเวนคืนที่ดิน ส่วนเอกชนจะรับผิดชอบการก่อสร้าง จัดหาขบวนรถและบริหารการเดินรถทั้งหมดเป็นสัญญาเดียว เพราะเป็นระบบรางเดี่ยว คาดจะเสนอขอความเห็นชอบจาก ครม.ในเดือน ส.ค.หรือเดือน ก.ย.นี้ และจะประกวดราคาไตรมาส 2 ปี 59 ขณะที่สายสีส้ม (ตะวันตก) ตลิ่งชัน-ศูนย์วัฒนธรรม 17.5 กม. สัปดาห์นี้ รฟม.และทีมปฏิบัติการมวลชน จะลงพื้นที่ชี้แจงประชาชน 184 รายที่ยังต่อต้าน หากชี้แจงได้จะเดินหน้าโครงการต่อ คาดจะเสนอขออนุมัติ ครม.ได้หลังจากเดือน ส.ค.นี้.
ในการประชุมคณะรัฐมนตรี (ครม.) วันนี้ (14 ก.ค.) จะเสนอขออนุมัติดำเนินโครงการทางหลวงพิเศษระหว่างเมือง (มอเตอร์เวย์) 3 เส้นทาง คือ สายบางปะอิน-นครราชสีมา ระยะทาง 196 กิโลเมตร (กม.) วงเงิน 84,600 ล้านบาท
ข่าวเศรษฐกิจ,ข่าว,อาคม เติมพิทยาไพสิฐ,มอเตอร์เวย์,ขออนุมัติโครงการ,ประจิน จั่นตอง,รถไฟฟ้าสายสีเหลือง,รถไฟฟ้าสายสีชมพู,ประมูลก่อสร้าง